**Бактериозна пламењача јабучастог воћа**

Бактериозна пламењача (*Erwinia amylovora*) је најзначајнија бактериозна болест јабучастог воћа. Напада велики број биљних врста из фамилије *Rosaceae*: јабуку, крушку, дуњу, мушмулу, глог и др. Овај патоген напада све биљне делове. Оболело лишће је мрко, суши се, али не опада. Врхови оболелих младара савијају се у виду „пастирског штапа“. Током вегетације посредством бактеријског ескудата и уз помоћ инсеката врло брзо се шири. Честе кише помажу ширењу болести.

Најзначајније су механичке мере заштите – уклањање оболелих делова биљке, које треба спроводити како у вегетацији, тако и у периоду мировања.

Врло важно је уклањање грана са симптомима током периода мировања вегетације, у циљу смањења инокулума за наредну вегетацију. Приликом резидбе, потребно је захватити зону од 30-50 цм здравог ткива испод видљивих симптома на тањим гранама, односно 50-100 цм на дебљим гранама. Заражене биљне делове треба изнети из засада и спалити. Обавезна је дезинфекција маказа након сваког реза ( 10 % раствор натријум хипохлорита или 70 % раствор етил алкохола ). Потребна је и дезинфекција пресека и повреда насталих приликом одстрањивања оболелих делова воћака, јер они представљају отворе за продор бактерија у биљно ткиво и омогућавају настајање нових инфекција. За ту сврху могу се користити препарати на бази бакра ( 3% ).

Хемијска заштита подразумева јесење и ранопролећно третирање препаратима на бази бакра, као и употребу тих препарата у току цветања и након њега, али у 10 пута нижим концентрацијама него за јесење и ранопролећно третирање.

 Оболели младар на крушци.

Љиљана Стојковић-Јовановић

Саветодавац за заштиту биља